ธปท.ชี้แบงก์ลดดอกเบี้ยช่วยเอสเอ็มอี
ธปท.ชมแบงก์พาณิชย์ลดดอกเบี้ยเป็นประโยชน์ต่อผู้กู้โดยเฉพาะเอสเอ็มอี คาดแบงก์อื่นๆทยอยลดตาม
5 เม.ย. 2559

ธปท.ชมแบงก์พาณิชย์ลดดอกเบี้ยเป็นประโยชน์ต่อผู้กู้โดยเฉพาะเอสเอ็มอี คาดแบงก์อื่นๆทยอยลดตาม
นายจาตุรงค์ จันทรังษ์ ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.)  เปิดเผยว่า การที่ธนาคารพาณิชย์บางแห่งปรับลดอัตราดอกเบี้ยเงินกู้ลงเป็นสิ่งที่ดี เป็นประโยชน์กับผู้กู้โดยเฉพาะผู้ประกอบการเอสเอ็มอี เพราะช่วยลดภาระดอกเบี้ยให้กับลูกหนี้ได้ ซึ่งเป็นผลจากสภาพคล่องส่วนเกินที่มีอยู่สูงในระบบการเงิน และสอดคล้องกับนโยบายการเงินปัจจุบันที่ยังคงผ่อนคลายอยู่ในภาวะที่การฟื้นตัวของเศรษฐกิจไทยยังมีความเสี่ยง
“เชื่อว่าธนาคารพาณิชย์อื่น ๆ น่าจะทยอยปรับลดอัตราดอกเบี้ยเงินกู้ลงด้วย ตามสภาพการแข่งขันของตลาด” นายจาตุรงค์ระบุ
อย่างไรก็ดี ที่ผ่านมาที่ประชุมคณะกรรมการนโยบายการเงิน (กนง.) ที่มีหน้าที่กำหนดอัตราดอกเบี้ยให้เหมาะสมกับภาวะเศรษฐกิจและสภาพคล่องในระบบยังคงมีมติให้คงอัตราดอกเบี้ยนโยบายไว้ที่ระดับ 1.5% ต่อปี ซึ่งเป็นการคงไว้ระดับนี้มาตั้งแต่ 29 เม.ย. 2558 ที่ผ่านมา เนื่องจากต้องเตรียมกระสุนหรือระดับดอกเบี้ยไว้รับมือกับความผันผวนในระบบการเงินโลก ทำให้การปรับลดดอกเบี้ยรอบนี้ธนาคารพาณิชย์เป็นฝ่ายชี้นำตลาด แทนที่ดอกเบี้ยนโยบายของกนง.จะชี้นำตลาด